развеселяващи истории за Зима
Зима. Детска градина. Следобед. Децата се подготвят за тръгване и възпитателките, и лелките помагат при обличането. Четиригодишният Ради нещо се бави с ботушите и една от лелките идва на помощ. Ботушките на хлапето влизат с мъка, сякаш са с поне два номера по-малки, но накрая, потънала в пот, жената се справя, само за да чуе:
- Ама те са наобратно...
Поглежда и се вцепенява - наистина десният и левият са разменени! Оказва се, че процесът на сваляне е почти толкова трудоемък, колкото и обуването. В края на краищата, ботушите заемат полагаемите им се места, но Ради пак има какво да съобщи:
- А това не са моите ботушки!
Лелката буквално се изприщва, нервно (но далеч по-бързо, благодарение на натрупания опит) ги сваля и пита:
- А къде са твоите?
- Вкъщи. Татко ги залепи, а аз днес съм със старите ботуши на батко Влади.
Едва сдържайки се да не закрещи, лелката подновява усилията по поставянето на зимното снаряжение. Когато най-после приключва, оглежда детето, после разравя шкафчето му и със смес от надежда и отчаяние, пита:
- А къде ти са ръкавичките?!
- Като дойдох сутринта, ги сложих в ботушите...